als_Latn dik_Latn sag_Latn
AAK e vetmuar në kërkesën për rrëzimin e Qeverisë
Grupi parlamentar i Aleancës për Ardhmërinë e Kosovës ka mbetur i vetëm në mocionin e iniciuar për rrëzimin e Qeverisë së Kosovës, pasi nuk mori përkrahje nga partitë e tjera.
Forcat politike të vendit janë shprehur kundër nënshkrimit të mocionit të filluar nga AAK-ja, duke e cilësuar atë si veprim joserioz, ndërsa AAK-ja thotë se deputetët po hezitojnë ta shkarkojnë vetën, raporton kl pas mbledhjes së sotshme të Kryesisë së Kuvendit të Kosovës.
Ardian Gjini, shef i Grupit parlamentar të AAK-së, tha se dita e enjte dhe e premte do të jenë të rëndësishme, pasi sipas tij, do të dihet se si do të rrjedhin ngjarjet dhe çka do të ndodh me mocionin e nisur.
Ai nuk ka folur se sa deputetë e kanë nënshkruar mocionin me arsyetimin se me nënshkrimet janë duke u marrë deputetë të ndryshëm, por të enjten do të dihet se sa deputetë do t’i bashkohen kësaj nisme.
“Ka deputetë të cilët po hezitojnë të marrin vendim për ta shkarkuar vetën dhe kanë arsye të ndryshme, por ne mendojmë që si përfaqësues të popullit ka ardhur koha që të paktën deri në zgjedhjet e ardhshme të vendosim për mocion dhe të nisim procesin e zgjedhjeve të reja në Kosovë. Nuk mund të vazhdohet kështu”, theksoi Gjini.
Ai pohoi se mocioni nuk është nënshkruar nga deputetët e opozitës, por sipas tij, ka deputetë të pozitës që janë të interesuar për mocionin. Sipas tij, AAK-ja nuk ka kërkuar nga ta që ta bëjnë një gjë të tillë dhe se kjo mund të ndodh vetëm nëse mbesin për pak kuota mangut.
E në anën tjetër partitë opozitare, janë shprehur kundër nënshkrimit të mocionit pasi që sipas tyre është joserioz.
Ismet Beqiri, shef i Grupit parlamentar të LDK-së, tha se janë kundër nënshkrimit të mocionit. Ai ka demantuar edhe spekulimet se kinse LDK po kurdis marrëveshje me PDK-në për bashkëqeverisje.
“Jemi dakorduar vetëm për mbajtjen e zgjedhjeve në qershor, marrëveshje të tjera nuk kishte.
Se kush lason dhe për çfarë qëllimesh lajme të tilla nuk e di. Unë mund të them se edhe nëse do të detyroheshim të bënim koalicion me PDK, kjo do të ishte opsioni i fundit. Do të gjenden formula tjera për koalicion”, theksoi Beqiri.
Edhe Visar Ymeri, shef i Grupit parlamentar të Lëvizjes Vetëvendosje!, e quajti joserioze kërkesën e AAK-së për mocion.
“Kjo është një iniciative joserioze e AAK-së, pasi elita politike e Kosovës duhet të jetë me fleksibile për qeverisjen e ardhshme”, thotë Ymeri.
Ndërsa Adem Grabovci, shefi i Grupit parlamentar të Partisë Demokratike të Kosovës, tha se PDK-në nuk e trembin kritikat e vazhdueshme të partive opozitare, si dhe paralajmërimet për protesta.
“Kjo qeveri ka arritur shumë suksese dhe nuk mund të anashkalohet të arriturat dhe sukseset”, tha Grabovci.
Kryesia e Kuvendit të Kosovës vendosi që seanca plenare e radhës e Kuvendit të Kosovës të mbahet të enjten dhe në rend të ditës do të gjenden 3 debate parlamentare me kërkesë të deputetëve të Kuvendit të Kosovës.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn